Tartuntatautilain mukaiset henkilökunnan terveystarkastukset

|  |  |
| --- | --- |
| Laatija(t): | Vänttinen Markku |
| Vastuuhlö: | Aalto Arja H |
| Hyväksyjä: | Koivula Irma |
| Kuvaus: | Tartuntatautilain edellyttämät terveystarkastukset |

Tartuntatautilain tarkoituksena on ehkäistä tartuntatauteja ja niiden leviämistä sekä niistä ihmisille ja yhteiskunnalle aiheutuvia haittoja. Tartuntatautilain 55§ ja 56§ nojalla vaadittavilla henkilökunnan terveystarkastuksilla pyritään löytämään tartuttavat tuberkuloosin ja salmonellan kantajat ja siten estämään näiden tautien leviämistä sellaisissa työtehtävissä, joissa leviämisen edellytykset ovat suuret tai seuraukset vakavat.

**1) Salmonella**

Työnantajan on vaadittava työntekijältä luotettava selvitys siitä, ettei tällä ole salmonellatartuntaa, jos työntekijä on sellaisissa tehtävissä, joihin liittyy salmonellatartunnan tavallista suurempi leviämisvaara.

Tällaiseksi riskityöksi luokitellaan tehtävä, jossa työntekijä käsittelee pakkaamattomia, kuumentamattomina tarjoiltavia elintarvikkeita.

[Terveyden ja hyvinvoinnin laitoksen (THL) toimenpideohje salmonellatartuntojen ehkäisemiseksi](http://www.julkari.fi/bitstream/handle/10024/135327/URN_ISBN_978-952-302-932-3.pdf?sequence=1)

**2) Tuberkuloosi**

**Terveystarkastus**

Tartuntatautilain mukaan työnantajan on vaadittava työntekijältä luotettava selvitys siitä, ettei tämä sairasta hengityselinten tuberkuloosia, jos on perusteltu syy epäillä työntekijän sairastavan hengityselinten tuberkuloosia ja työntekijä on sellaisissa tehtävissä, joissa hengityselinten tuberkuloosin leviämisen seuraukset ovat tavanomaista vakavammat.

Selvitys on vaadittava myös harjoittelijoilta ja muilta vastaavilta henkilöiltä, jotka toimivat työpaikalla ilman palvelussuhdetta.

Perusteltu syy on pitkäaikainen tai toistuva oleskelu maassa, jossa tuberkuloosi on yleinen tai muu erityinen altistuminen tuberkuloosille.

Ennen kuin työntekijä on esittänyt hengityselinten tuberkuloosia koskevan selvityksen, hän ei saa toimia sosiaalihuollon tai terveydenhuollon toimintayksiköissä eikä alle kouluikäisten lasten hoitotehtävissä.

Terveystarkastukset kohdistetaan työntekijöihin, jotka

* ovat syntyneet/oleskelleet > 12 kk maassa, jossa on erittäin korkea\* (> 150/100 000/v) tuberkuloosin ilmaantuvuus
* ovat työskennelleet terveydenhuollon tehtävissä > 3kk maassa, jossa on erittäin korkea\* (> 150/100 000/v) tuberkuloosin ilmaantuvuus
* hoitaneet tuberkuloosipotilaita missä tahansa maassa
* olleet lähikontaktissa tartuttavaan keuhkotuberkuloosipotilaaseen

\*Mikäli henkilö työskentelee työtehtävissä, joihin kuuluu vastasyntyneiden hoitoa, em. maakohtaisena tuberkuloosin ilmaantuvuusrajana käytetään korkean ilmaantuvuuden rajaa > 50/100 000/v

([Korkean tuberkuloosi-ilmaantuvuuden maat](http://www.thl.fi/attachments/Infektiotaudit/Maaluettelo.pdf))

Terveystarkastuksen järjestää työterveyshuolto ennen työtehtävään ryhtymistä. Opiskelijan, joka ei toimi työsuhteessa, osalta terveystarkastus toteutetaan opiskelijaterveydenhuollossa. Yleisvaarallisen tartuntataudin vuoksi tehty terveystarkastus on tartuntatautilain mukaisesti henkilölle maksuton. Terveystarkastus toteutetaan THL:n ohjeen mukaisesti ([Työntekijälle tehtävät terveydentilan selvitykset tuberkuloositartuntojen torjumiseksi](http://www.julkari.fi/bitstream/handle/10024/135330/URN_ISBN_978-952-302-921-7.pdf?sequence=1)).

**Henkilökunnan tuberkuloosialtistus**

Tuberkuloosi voi tarttua ilmateitse **värjäyspositiivista** hengitysteiden tuberkuloosia sairastavasta potilaasta tai kurkunpäätuberkuloosista. Nämä potilaat hoidetaan ilmaeristyksessä. Keuhkojen ulkopuolista tuberkuloosia sairastava henkilö voi tartuttaa vain, kun tautipesäkkeen erite on värjäyspositiivinen ja eritteestä on muodostunut ilmaan aerosolia.

**Hoitohenkilökunnan merkittävä altistuminen**

Kun työntekijä on altistunut työssään tuberkuloosille, selvitetään altistuminen työterveyshuollossa. Altistuneet kartoitetaan siltä ajalta, jonka tartunnan lähde on ollut oireinen. Mikäli tämä jää epäselväksi kartoitetaan altistuneet 3 kk ajalta korkean tartunnanriskin omaavien ja 1 kk ajalta pienen tartunnanriskin omaavien osalta.

* Tartunnan riski on korkea, mikäli kyseessä on värjäyspositiivinen keuhkotuberkuloosi tai värjäysnegatiivinen keuhkotuberkuloosi silloin, kun keuhkojen natiiviröntgenkuvauksessa todetaan ontelo.
* Tartunnan riski on pieni värjäysnegatiivisissa keuhkotuberkuloositapauksissa, joissa natiiviröntgenkuvassa ei todeta onteloa.

Merkittäväksi altistukseksi voidaan katsoa:

* Osallistuminen useamman työvuoron aikana **ilman asianmukaista hengityksensuojainta** tartuntavaarallista tuberkuloosia sairastavan potilaan hoitoon (samassa tilassa työskentely ja oleskelu yhteensä yli 40 h ajan\*)
* Osallistuminen sellaisiin toimenpiteisiin, joissa tartunnan riski on suurempi (ilmaan muodostuu hienojakoista aerosolia) kuten esimerkiksi hengitysteiden liman imeminen, intubaatio, elvytys, bronkoskopia, yskösten indusointi, spirometria, hammashoito ja ruumiinavaus.

\*tartunnan riski on suurempi silloin, kun huone on pieni, siinä on huono ilmanvaihto ja tartunnan lähde on yskinyt voimakkaasti

**Jos työntekijä on käyttänyt asianmukaisia suojavarusteita (FFP2- tai FFP3-luokan hengityksensuojaimet) ei aihetta jatkotoimille ole.**

**Toimenpiteet altistumisen jälkeen**

Päivystyksellisiin tutkimuksiin ei ole tarvetta. Työterveyshuollossa järjestetään oireisille altistuneille työntekijöille viiveettä keuhkojen röntgenkuvaus, yskösnäytetutkimukset, laboratoriotutkimukset sekä lääkärin tarkastus.

Sellaiset työntekijät, joilla on erityinen sairastumisriskiä lisäävä sairaus tai lääkitys lähetetään työterveyshuollosta tutkittavaksi suoraan erikoissairaanhoitoon.

Oireettomille altistuneille työntekijöille työterveyshuolto tai kotikunnan terveyskeskus järjestää jatkotutkimuksina keuhkojen röntgenkuvauksen ja muun tarvittavat tutkimukset sekä seurannan.

[THL:n suositus tuberkuloosin kontaktiselvitysten toteuttamiseksi](http://www.julkari.fi/bitstream/handle/10024/135772/URN_ISBN_978-952-302-997-2.pdf?sequence=1)

**Tuberkuloosi ammattitautina**

Tuberkuloosi katsotaan ammattitaudiksi, kun sen todennäköisesti voidaan katsoa johtuvan työssä saadusta tartunnasta (Ammattitautilaki 1343/88). Käytännössä tuberkuloosi hyväksytään potilastyötä tekevillä aina, kun muuta tartunnanlähdettä ei ole tiedossa.